Rezolūcija A.1158(32) pieņemta 2021. gada 15. decembrī (Darba kārtības 12. punkts)

PAMATNOSTĀDNES KUĢU SATIKSMES DIENESTIEM

***E***

STARPTAUTISKĀ JŪRNIECĪBAS ORGANIZĀCIJA

|  |  |
| --- | --- |
| ASAMBLEJA32. sesijaDarba kārtības 12. punkts | A 32/Res. 11582022. gada 28. janvārisOriģināls: ANGĻU VALODĀ |

# Rezolūcija A.1158(32)

**Pieņemta 2021. gada 15. decembrī**

# (Darba kārtības 12. punkts)

**PAMATNOSTĀDNES KUĢU SATIKSMES DIENESTIEM**

ASAMBLEJA,

ATSAUCOTIES uz Konvencijas par Starptautisko Jūrniecības organizāciju 15. panta j) punktu par Asamblejas funkcijām attiecībā uz noteikumiem un pamatnostādnēm par kuģošanas drošību un par to, kā novēršams un kontrolējams jūras piesārņojums no kuģiem;

ATSAUCOTIES ARĪ uz 1974. gada Starptautiskās konvencijas par cilvēku dzīvības aizsardzību uz jūras (turpmāk – “Konvencija”) V nodaļas 12. noteikumu par kuģu satiksmes dienestiem;

PATUROT PRĀTĀ valdību atbildību par kuģošanas drošību un jūras vides aizsardzību to jurisdikcijā ietilpstošajā teritorijā;

APZINOTIES, ka kuģu satiksmes dienestu pakalpojumi ir nodrošināti visā pasaulē un sniedz vērtīgu ieguldījumu kuģošanas drošībā, satiksmes plūsmas efektivitātes uzlabošanā un jūras vides aizsardzībā;

ATZĪSTOT, ka kopš rezolūcijas A.857(20) “Pamatnostādnes kuģu satiksmes dienestiem” pieņemšanas 1997. gadā strauji mainīgajā jūrniecības jomā visā pasaulē ir notikuši dažādi organizatoriski, darbības un tehnoloģijas attīstības procesi un ka ir kļuvusi nepieciešama šo pamatnostādņu pārskatīšana;

ATZĪSTOT ARĪ TO, ka jūras satiksmes drošības līmenis un efektivitāte rajonā, par kuru atbild kuģu satiksmes dienesti, ir atkarīgi no ciešas sadarbības starp attiecīgo kuģu satiksmes dienestu operatoriem un iesaistītajiem kuģiem;

TURKLĀT ATZĪSTOT, ka atšķirīgu procedūru izmantošana var radīt neskaidrības kuģa kapteiņiem un ka kuģu satiksmes dienesti ir jāizveido un tiem jādarbojas saskaņoti un atbilstoši starptautiski apstiprinātām pamatnostādnēm;

ATZĪMĒJOT, ka Starptautiskā Jūras navigācijas līdzekļu un bāku administrāciju asociācija (*IALA*) ir ievērojami veicinājusi starptautiski saskaņotu norādījumu izstrādi attiecībā uz kuģu satiksmes dienestiem;

IZSKATĪJUSI ieteikumus, ko Kuģošanas drošības komiteja ir sniegusi savā 102. sesijā,

1. PIEŅEM pārskatītās *Pamatnostādnes kuģu satiksmes dienestiem*, kas ir izklāstītas šīs rezolūcijas pielikumā;

2. IESAKA līgumslēdzējām valdībām un Organizācijas locekļiem, kas nav Konvencijas līgumslēdzējas valdības, ņemt vērā pielikumā izklāstītās pamatnostādnes kuģu satiksmes dienestu pakalpojumu plānošanā un īstenošanā saskaņā ar Konvencijas V nodaļas 12. noteikumu;

3. IESAKA valdībām mudināt kuģu kapteiņus, kas kuģo rajonā, kurā ir kuģu satiksmes dienests, izmantot šā dienesta pakalpojumus;

4. PILNVARO Kuģošanas drošības komiteju pārskatīt iepriekš minētās pamatnostādnes un attiecīgā gadījumā grozīt tās;

5. ATSAUC rezolūciju A.857(20).

PIELIKUMS

# PAMATNOSTĀDNES KUĢU SATIKSMES DIENESTIEM

**1. IEVADS**

1.1. Šīs pamatnostādnes ir saistītas ar Starptautiskās konvencijas par cilvēku dzīvības aizsardzību uz jūras (turpmāk – “Konvencija”) V nodaļas 12. noteikumu, un Konvencijas līgumslēdzējām valdībām ir jāņem tās vērā kuģu satiksmes dienestu (VTS) plānošanā, ieviešanā un darbībā atbilstoši savas valsts tiesību aktiem. Arī tie Organizācijas locekļi, kas nav Konvencijas līgumslēdzējas puses, ir mudināti ņemt vērā šīs pamatnostādnes.

1.2. Starptautiskā Jūrniecības organizācija (*IMO*), veicot *VTS* plānošanas, ieviešanas un darbības regulēšanas funkciju, ir atbildīga par norādījumu sniegšanu par *VTS* izveidi, darbību, kvalificēšanu un mācībām. Šajā saistībā tā uzņemas vadošo lomu valdību savstarpējās sadarbības foruma un satvara nodrošināšanā, lai veicinātu konsekventu un saskaņotu *VTS* pakalpojumu sniegšanu visā pasaulē.

1.3. *IALA* ir atzīta par svarīgu atbalsta sniedzēju *IMO* ar *VTS* saistītu funkciju un pienākumu īstenošanā.

1.4. Izpildot šīs pamatnostādnes, līgumslēdzējām valdībām jāņem vērā piemērojamie *IMO* dokumenti un jāiepazīstas ar attiecīgajiem starptautiskajiem norādījumiem, ko sagatavojušas un publicējušas attiecīgās starptautiskās organizācijas.

# 2. TERMINI UN DEFINĪCIJAS

Saistībā ar kuģu satiksmes dienestiem tiek lietoti turpmāk minētie termini.

2.1. *Kuģu satiksmes dienesti* (*VTS*) ir valdības ieviesti dienesti, kas spēj nodrošināt mijiedarbību ar kuģu satiksmi un reaģēt uz potenciālajām situācijām *VTS* rajonā, lai uzlabotu kuģošanas drošību un efektivitāti, veicinātu cilvēku drošību jūrā un atbalstītu vides aizsardzību.

2.2. *Kompetentā iestāde* ir struktūra, kam valdība ir uzticējusi atbildību par kuģu satiksmes dienestiem.

2.3. *VTS pakalpojumu sniedzējs* ir organizācija vai struktūra, ko valdība vai kompetentā iestāde ir pilnvarojusi sniegt kuģu satiksmes dienestu pakalpojumus.

2.4. *VTS rajons* ir norobežota, oficiāli deklarēta teritorija, attiecībā uz kuru *VTS* pakalpojumu sniedzējam ir atļauts sniegt kuģu satiksmes dienestu pakalpojumus.

2.5. *VTS* *personāls* ir personas, kas veic ar kuģu satiksmes dienestiem saistītus uzdevumus, ir sagatavotas veikt kuģu satiksmes dienestu darbības un ir atbilstoši kvalificētas.

2.6. *Saistītie pakalpojumi* ir pakalpojumi, kas nav kuģu satiksmes dienestu pakalpojumi un kas ir saistīti ar drošu un efektīvu kuģošanu caur *VTS* rajonu, piemēram, loču vadības, velkoņu un tauvotāju pakalpojumi.

2.7. *Iesaistītais kuģis* ir kuģis, kam ir jāpiedalās kuģu satiksmes dienestu pakalpojumos.

# 3. KUĢU SATIKSMES DIENESTU MĒRĶIS

3.1. *VTS* mērķis ir veicināt cilvēku drošību jūrā, uzlabot kuģošanas drošību un efektivitāti un atbalstīt vides aizsardzību *VTS* rajonā, mazinot nedrošu situāciju veidošanos ar šādiem pasākumiem:

3.1.1. sniedzot savlaicīgu un būtisku informāciju par faktoriem, kas var ietekmēt kuģa kustību un palīdzēt pieņemt lēmumus uz kuģa. Tajā var ietilpt šāda informācija:

3.1.1.1. kuģu atrašanās vieta, identitāte, nodoms un kustība;

3.1.1.2. kuģošanas drošības informācija;

3.1.1.3. ierobežojumi kuģiem *VTS* rajonos, kuros var būt paredzēti kuģošanas ierobežojumi citiem kuģiem (piemēram, manevrējamības ierobežojumi) vai kādi citi potenciāli apgrūtinājumi;

3.1.1.4. cita informācija, piemēram, ziņošanas formalitātes un Starptautiskā kuģu un ostas iekārtu aizsardzības kodeksa (*ISPS* kodeksa) informācija, un

3.1.1.5. atbalsts saistīto pakalpojumu sniedzējiem un sadarbība ar tiem;

3.1.2. kuģu satiksmes uzraudzība un pārvaldība, lai nodrošinātu kuģu kustības drošību un efektivitāti. Tajā var ietilpt:

3.1.2.1. kuģu kustības iepriekšēja plānošana;

3.1.2.2. ceļā esošo kuģu organizēšana;

3.1.2.3. vietas piešķiršanas organizēšana;

3.1.2.4. satiksmes atļauju sistēmas izveide;

3.1.2.5. reisa vai pārgājiena plānu sistēmas izveide;

3.1.2.6. maršruta ieteikumu sniegšana un

3.1.2.7. atbilstības nodrošināšana tiesību aktu normām un šo normu izpilde to atbildības jomā;

3.1.3. reaģēšana uz potenciāli nedrošām situācijām, tostarp uz šādiem gadījumiem:

3.1.3.1. kuģis nav pārliecināts par savu maršrutu vai atrašanās vietu;

3.1.3.2. kuģis novirzās no maršruta;

3.1.3.3. kuģim ir nepieciešami norādījumi uz enkurvietu;

3.1.3.4. kuģim ir defekti vai nepilnības, piemēram, navigācijas vai manevrēšanas iekārtu atteice;

3.1.3.5. pastāv nelabvēlīgi meteoroloģiskie apstākļi (piemēram, ierobežota redzamība, spēcīgs vējš);

3.1.3.6. kuģim draud uzskriešana uz sēkļa vai sadursme un

3.1.3.7. reaģēšanas pasākumi ārkārtas situācijās vai atbalsts neatliekamās palīdzības dienestiem.

3.2. Lai sasniegtu savu mērķi, *VTS* atbilstoši nepieciešamībai ir jāsniedz informācija vai jāizdod ieteikumi, brīdinājumi un instrukcijas.

# 4. NORMATĪVAIS UN TIESISKAIS REGULĒJUMS

4.1. *VTS* ar Konvencijas V nodaļas 12. noteikuma starpniecību starptautiski tiek atzīts par kuģošanas drošības pasākumu.

4.2. Saskaņā ar līgumtiesību un *IMO* konvenciju vispārējiem nosacījumiem līgumslēdzējām valdībām ir pienākums izsludināt normatīvos aktus un veikt visus citus pasākumus, kas var būt nepieciešami, lai nodrošinātu šo dokumentu pilnīgu un visaptverošu stāšanos spēkā.

4.3. *VTS* izveide ir atkarīga no valsts tiesību aktiem un attiecīgajām starptautiskajām konvencijām, atzīstot tādus faktorus kā satiksmes intensitāti, riska pakāpi un ģeogrāfiskos un vides apstākļus.

4.4. *VTS* var būt izveidoti saistībā ar *IMO* pieņemtajām kuģu maršrutēšanas sistēmām vai obligātajām kuģu ziņošanas sistēmām saskaņā ar attiecīgi Konvencijas V nodaļas 10. noteikumu un V nodaļas 11. noteikumu.

4.5. *VTS* var būt izveidoti arī ārpus piekrastes valsts teritoriālajām jūrām, lai sniegtu informāciju un ieteikumus, pamatojoties uz brīvprātīgu dalību.

4.6. Līgumslēdzējām valdībām jānodrošina, lai kuģi, kas kuģo ar to karogu, izpildītu *VTS* prasības. Līgumslēdzējām valdībām, kas saņēmušas informāciju par iespējamu *VTS* pārkāpumu, ko izdarījis ar tās karogu kuģojošs kuģis, jāsniedz valdībai, kas ziņojusi par nodarījumu, sīka informācija par attiecīgajiem veiktajiem pasākumiem.

# 5. KUĢU SATIKSMES DIENESTU PIENĀKUMI

5.1. Katrai līgumslēdzējai valdībai:

5.1.1. jāizstrādā tiesiskais pamats *VTS*, ar kuru tiek piemērots Konvencijas V nodaļas 12. noteikums;

5.1.2. jānosaka un jāpilnvaro kompetentā iestāde *VTS* jautājumos;

5.1.3. atbilstoši jāvēršas pret kuģi, kurš kuģo ar tās karogu un par kuru tiek ziņots, ka tas nav ievērojis *VTS* noteikumus, un

5.1.4. jāņem vērā turpmākā tehniskā un cita veida attīstība, ko Organizācija atzīst attiecībā uz *VTS*.

5.2. Kompetentajai iestādei *VTS* jautājumos:

5.2.1. jāizstrādā tiesiskais regulējums *VTS* izveidei un darbībai saskaņā ar attiecīgajām starptautiskajām konvencijām un *IMO* dokumentiem, *IALA* standartiem un valsts tiesību aktiem;

5.2.2. jāpilnvaro *VTS* pakalpojumu sniedzēji nodrošināt *VTS* darbību *VTS* rajonā;

5.2.3. jānodrošina, ka *VTS* mācības ir apstiprinātas un *VTS* personāls ir sertificēts, un

5.2.4. jāizstrādā ievērošanas un izpildes satvars attiecībā uz *VTS* normatīvo prasību pārkāpumiem.

5.3. *VTS* pakalpojumu sniedzējam:

5.3.1. jānodrošina, ka *VTS* atbilst tiesiskajam regulējumam, ko ir noteikusi kompetentā iestāde *VTS* jautājumos;

5.3.2. jānosaka tādi *VTS* darbības mērķi, kas uzlabo kuģa satiksmes drošību un efektivitāti un vides aizsardzību. Izvirzītie mērķi ir regulāri jāizvērtē, lai pierādītu, ka tie tiek sasniegti;

5.3.3. jānodrošina, ka ir pieejams atbilstošs aprīkojums, sistēmas un iekārtas *VTS* pakalpojumu sniegšanai;

5.3.4. jānodrošina, ka *VTS* ir pietiekami liels personāls un ka *VTS* personāls ir atbilstoši sagatavots un kvalificēts, un

5.3.5. jānodrošina, ka informācija par *VTS* prasībām un procedūrām un to kuģu kategorijām, kam jāpiedalās *VTS*, tiek izziņota atbilstošās navigācijas publikācijās.

# 6. IESAISTĪTIE KUĢI

6.1. *VTS* rajonā iesaistītajiem kuģiem ir:

6.1.1. jāsniedz ziņojumi vai informācija, ko pieprasa *VTS*;

6.1.2. jāņem vērā *VTS* sniegtā informācija vai *VTS* izdotie ieteikumi un brīdinājumi;

6.1.3. jāizpilda *VTS* sniegtās prasības un norādījumi kuģim, ja vien nepastāv tām pretrunā esoši drošības un jūras vides aizsardzības apsvērumi, un

6.1.4. jāziņo *VTS* par piesārņojumu vai kuģošanas apdraudējumu.

6.2. Kuģi, kas nav izraudzīti par iesaistītajiem kuģiem, var piedalīties *VTS* ar nosacījumu, ka tiek ievērotas *VTS* prasības un visi *VTS* pakalpojumu sniedzēja izdotie norādījumi.

6.3. Kapteiņiem var pieprasīt ziņot par to darbībām, ja viņi nolemj neievērot *VTS* sniegtos norādījumus.

# 7. VISPĀRĪGI PRINCIPI

7.1. Šīs pamatnostādnes neskar kapteiņa galīgo atbildību par visiem kuģa ekspluatācijas aspektiem, tostarp atbildību par drošu kuģošanu.

7.2. *VTS* nepieciešamība ir jānovērtē un jāpārskata, veicot riska novērtējumu.

7.3. *VTS* paziņojumiem jābūt savlaicīgiem, skaidriem, kodolīgiem un nepārprotamiem.

7.4. *VTS* darbojas visaptverošā vidē, kurā kuģi, ostas, saistīto pakalpojumu sniedzēji un citas organizācijas pilda savas attiecīgās funkcijas attiecīgā gadījumā.

7.5. Efektīvai saskaņotai datu apmaiņai un informācijas apmaiņai ir būtiska nozīme, lai nodrošinātu vispārējo darbības efektivitāti un drošību. *VTS* pakalpojumu sniedzēji tiek mudināti, ja iespējams, izmantot automatizētu ziņošanu.

7.6. *VTS* darbībām ir jābūt saskaņotām attiecīgi ar kuģu ziņošanas sistēmām, kuģu maršrutēšanas pasākumiem un saistītajiem pakalpojumiem.

7.7. Ja divu vai vairāku valstu valdības ir ieinteresētas izveidot *VTS* kādā noteiktā rajonā, tām jāizveido saskaņots *VTS*, pamatojoties uz savstarpēju vienošanos. Ja tiek izveidoti saskaņoti *VTS*, tiem jābūt noteiktām vienotām procedūrām un darbībām.

# 8. KVALIFIKĀCIJA UN MĀCĪBAS

8.1. *VTS* darbībā būtisks faktors ir *VTS* personāla kompetence.

8.2. *VTS* personālu var uzskatīt par kompetentu tikai tad, ja tas ir atbilstoši sagatavots un kvalificēts savu *VTS* pienākumu izpildei. Tas ietver:

8.2.1. kompetentās iestādes apstiprinātu vispārējo *VTS* mācību sekmīgu pabeigšanu;

8.2.2. mācību darbavietā sekmīgu pabeigšanu tajā *VTS*, kurā personāls ir nodarbināts;

8.2.3. periodisku novērtēšanu un atkārtotas apstiprināšanas mācības, lai nodrošinātu kompetences uzturēšanu, un

8.2.4. atbilstošas sertifikācijas uzturēšanu.

# 9. *IALA* STANDARTI

9.1. *IALA* publicē standartus un ar tiem saistītos ieteikumus, pamatnostādnes un paraugkursus, kas ir veltīti *VTS* izveides un darbības jautājumiem, lai veicinātu *VTS* saskaņošanu visā pasaulē.

9.2. Līgumslēdzējas valdības tiek mudinātas ņemt vērā *IALA* standartus un ar tiem saistītos ieteikumus, pamatnostādnes un paraugkursus.